Hjálparstarf kirkjunnar fagnar fimmtíu ára starfsafmæli sínu en það var sett á laggirnar í janúar 1970 . Af þessu tilefni verður efnt til málþings á Grand Hotel fimmtudaginn 9. janúar kl. 16.30 og stendur það yfir í tvær klukkustundir . Allir eru hjartanlega velkomnir . Kirkjan . is tók Kristínu Ólafsdóttur , fræðslufulltrúa Hjálparstarfs kirkjunnar , tali vegna þessara tímamóta . „ Hjálparstarf tekur breytingum eftir því sem samfélög og hugmyndir þróast , “ segir Kristín „ og við höfum alltaf lagt okkur fram um að starfa af ýtrustu fagmennsku og að starfið svari þörfum fólksins sem mest þarf á aðstoð að halda þar sem við störfum hverju sinni . “ Kristín segir að í tilefni afmælisársins hafi Hjálparstarfið ákveðið að staldra við og skoða niður í kjölinn aðferðir þess í starfi . Ljóst sé að neyðaraðstoð verði alltaf stór hluti af starfinu hér heima og í samstarfslöndunum úti , meðal annars í Eþíópíu og Úganda þar sem Hjálparstarfið er í þróunarsamvinnu . „ Við vinnum í grasrótinni með fólkinu sjálfu og verðum að vera vakandi og spyrja okkur í sífellu hver sé skilvirkasta aðferðin . Efnisleg aðstoð verður alltaf að vera fyrir hendi þar sem fólk býr við sára fátækt – en hvað svo ? “ segir Kristín og bætir við með þunga : „ Hvað er það sem leiðir til raunverulegrar farsældar í lífi fólks , jafnt einstaklinganna sem samfélaganna í heild , - og við erum alltaf með börnin í forgrunni í allri okkar vinnu . “ Hún segir málið snúast um að fólkið geti tekið við keflinu og hjálpað sér sjálft sem fyrst . Það sé einfaldlega hjálp til sjálfshjálpar – og segja má að það sé valdefling . Kristín segir að valdefling kvenna sérstaklega sé aðferð til að bæta stöðu kvenna sem búi við fátækt , ójöfnuð og jafnvel mannréttindabrot . Þegar konur verði virkar , efnahagslega sjálfstæðar og fái tækifæri til að taka þátt í að ákveða hvernig samfélagið eigi að vera þá breytist áherslur . Hún segir að almennt sé talið að valdefling kvenna sé forsenda fyrir bættum lífskjörum í fátækari ríkjum heims . „ Við ætlum að tala um þetta á málþinginu á afmælisdaginn sjálfan , fimmtudaginn 9. janúar næstkomandi . Við ætlum líka að tala um þessa aðferð í starfinu hér heima og leitast við að svara því hvort valdefling kvenna sé aðeins frasi í hjálparstarfi eða hvort og þá hvernig hún leiði til raunverulegra jákvæðra breytinga hjá þeim sem við vinnum með og til framfara í samfélögum þar sem henni er beitt , “ segir Kristín . Frú Eliza Jean Reid , forsetafrú , og Magnús Árni Skjöld Magnússon , forseti félagsvísinda - og lagadeildar Háskólans á Bifröst , flytja erindi en þau eru bæði virk í baráttunni fyrir kynjajafnrétti . Þá segir Bjarni Gíslason , framkvæmdastjóri Hjálparstarfs kirkjunnar , frá þróunarsamvinnu í Eþíópíu og Úganda og félagsráðgjafarnir Sædís Arnardóttir og Vilborg Oddsdóttir fjalla um aðferð í verkefnum Hjálparstarfsins hér heima á Íslandi . Frú Agnes M. Sigurðardóttir , biskup Íslands og verndari Hjálparstarfs kirkjunnar flytur ávarp í upphafi málþings . Boðið verður upp á veitingar í lok málþings . Kirkjan . is hvetur öll sem tök hafa á til að sækja málþingið . Heimasíða Hjálparstarfs kirkjunnar er hér .